Finlands kvinnelandslag i fotball

Finlands kvinnelandslag i fotball representerer Finland i internasjonal fotball for kvinner. 

Finland debuterte i 1973, og vant det uoffisielle verdensmesterskapet i fotball i 1978. Etter at de offisielle Europamesterskapene og verdensmesterskapene ble dannet, har imidlertid ting gått noe vanskeligere for Finland. 

I kvalifiseringen til EM i 1989 var Finland ett poeng bak Norge, som kvalifiserte seg som beste toer. Likevel endte man sist i en jevn gruppe. Finland klarte bare å holde Island (i 1984) og Belgia (1991) bak seg i kvalifiseringene til de første fem europamesterskapene.

Kvalifiseringen til EM 1995 var Finlands sterkeste offisielle turnering så langt. Finland spilte uavgjort mot Norge og vant sine fire kamper mot Ungarn (kvartfinalister i 1991) og Den tsjekkiske republikk. Finland sikret seg dermed plass som ett av 16 lag for klasse A i neste EM-kvalifisering.

EM-sluttspillet i 1997 ble utvidet til åtte lag, slik at halvparten av lagene i kvalifiseringen gikk videre. Finland vant imidlertid bare én av åtte kamper, 2-1 over Slovakia hjemme, og tapte de seks kampene mot Norge, Tyskland og Frankrike (i omspill) med en samlet målforskjell på 0-23. 

Finland viste fremgang i kvalifiserengen til VM i 1999, og selv om laget tapte begge kampene mot gruppevinner Italia, ble det revansje med seier og uavgjort mot Frankrike. Dette holdt til å få bli nummer to i gruppen, det beste kvalifiseringsresultatet til da, og få plass i omspillet, men Russland vant begge kampene. EM i 2001 ble imidlertid et steg tilbake igjen, med tap for nyopprykkete Serbia og Montenegro borte, men med hjemmeseier over Danmark fikk man igjen tredjeplass i gruppa og en omspillplass. I omspillet ble man utklasset med 2-5 og 1-5 av Sverige.

Michael Käld tok over landslaget etter denne sesongen. Han fikk ingen god start; kvalifiseringen til VM i 2003 ble en komplett katastrofe, og Finland endte sist, også bak Sveits. Finland slapp imidlertid å spille kvalifisering om nedrykk til klasse B, da klasse A ble utvidet fra 16 til 20 lag. 

Dermed kunne Finland fortsatt kvalifisere seg til EM i 2005. Her fikk Finland kraftig fremgang; de spilte uavgjort mot Sverige for første gang siden 1999, og selv om de bare ble nummer tre i gruppen, slo de ut Russland i omspillet. I det første offisielle sluttspillet gjorde Finland det sterkt, og kom videre fra gruppespillet etter å ha slått Danmark på innbyrdes oppgjør. I semifinalen tapte Finland 1-4 for de regjerende mestrene Tyskland.

Finland hadde muligheten til å kvalifisere seg for sitt første VM i 2007 med seier i siste kamp mot Danmark, men tapte 0-1. Tidligere i kvalifiseringen hadde Finland satt seg selv i en vanskelig posisjon med tap 0-1 hjemme for Spania, et lag som ikke hadde kvalifisert seg til mesterskap siden 1997. 

Finland sto som vertsnasjon for EM i 2009, noe som Käld anså som en glimrende mulighet til å prøve ut nye spillere og skape entusiasme rundt laget. Mesterskapet ble en anstendig suksess for hjemmelaget. De slo Danmark i gruppespillet igjen, og de beseiret også Nederland. Et tap for Ukraina hadde ingen betydning, da Finland allerede hadde vunnet gruppen. I kvartfinalen møtte Finland imidlertid England, og tapte 2-3, akkurat som i 2005. Dette resultatet indikerte at Finland var i ferd med å ta skrittet opp til de store landene, og i FIFAs verdensranking for kvinner ligger Finland pr. januar 2010 på 16.-plass.

Käld trakk seg i november 2009, etter at Finland hadde vunnet sine fire første kamper i kvalifiseringen til VM 2011. Andrée Jeglertz fra Sverige tok over i januar 2010 og har kontrakt fram til EM 2013. Jeglertz gikk på noen svært dårlige resultater i Algarve Cup; laget tapte 0c for Tyskland, det største tapet på ni år, og tapte også for Romania i kampen om 7.-plassen. I VM-kvalifiseringen så det bedre ut med uavgjort i Italia på våren 2010 – 0-0 hjemme hadde vært nok for å gå videre til neste kvalifiseringsrunde – men Finland tapte 1-3 og røk dermed ut tross seire over gruppas tre prügelmädeln Portugal, Slovenia og Armenia.

Finland har en spesielt dårlig statistikk mot sine naboer i Norden. Finland har aldri slått Sverige i de 31 landskampene som har blitt spilt mellom 1974 og 2010, og de har ikke slått Norge siden 1988. Finland har imidlertid vunnet tre av sine fem siste kamper mot Danmark.

Referanser

Kvinnelandslag i fotball
Fotball i Finland
Finske landslag
Etableringer i 1973
Sport i Finland i 1973